Trei angajaţi de la MFE au căzut cu liftul în gol două etaje când lucrau la PNRR. Incidentul, povestit de Ghinea.
Ministrul Fondurilor Europene, Cristian Ghinea, a dezvăluit, miercuri, că, în urmă cu câteva zile, trei persoane cu care a lucrat la PNRR au căzut cu liftul în gol două etaje. Angajaţii Ministerului sunt în stare bună acum.
Cristian Ghinea a spus, după prezentarea în detaliu a PNRR, că a avut momente de cumpănă, mai ales în ultimele zile, când s-a lucrat până noaptea târziu."În ultimele zile am stat până târziu la Minister. Au fost şi momente… sâmbătă seara, de pildă, ca să dau un element de picanterie, la ora 11 PM trei colegi au picat cu liftul în Minister două etaje în gol. Au venit jandarmii şi echipele de intervenţie. A fost un moment de mare emoţie fix când aveam cel mai mult de lucru", a spus Ghinea.Întrebat care este starea angajaţilor Ministerului, Ghinea a spus că aceştia sunt sănătoşi, dar s-au speriat. Ei au stat o jumătate de oră în liftul care a căzut în gol două etaje, după ce s-a defectat.